CELEX: C2005/106/81
Language: el
Date: 2005-04-30 00:00:00
Title: Υπόθεση Τ-95/05: Προσφυγή του Jean Dehon κατά του Ευρωπαϊκού Κοινοβουλίου, που ασκήθηκε στις 14 Φεβρουαρίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/40
            
         Προσφυγή του Jean Dehon κατά του Ευρωπαϊκού Κοινοβουλίου, που ασκήθηκε στις 14 Φεβρουαρίου 2005
   (Υπόθεση Τ-95/05)
   (2005/C 106/81)
   Γλώσσα διαδικασίας: η γαλλική
   Ο Jean Dehon, κάτοικος Hagen (Λουξεμβούργο), εκπροσωπούμενος από τους Sébastien Orlando, M. Xavier Martin, Albert Coolen, Jean-Noël Louis και Etienne Marchal, δικηγόρους, άσκησε στις 14 Φεβρουαρίου 2005 προσφυγή ενώπιον του Πρωτοδικείου των Ευρωπαϊκών Κοινοτήτων κατά του Ευρωπαϊκού Κοινοβουλίου.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση του Ευρωπαϊκού Κοινοβουλίου της 29ης Απριλίου 2004 περί διορισμού άλλου προσώπου στη θέση του αναπληρωτή προϊσταμένου του γαλλικού μεταφραστικού τμήματος,
            
         
               —
            
            
               να καταδικάσει το καθού στα δικαστικά έξοδα.
            
         Λόγοι ακυρώσεως και κύρια επιχειρήματα:
   Ο προσφεύγων στην παρούσα υπόθεση προσβάλλει την απόφαση της ΑΔΑ να μην επιλέξει την υποψηφιότητά του για τη θέση του αναπληρωτή προϊσταμένου του γαλλικού μεταφραστικού τμήματος. Ο επιλεγείς υποψήφιος διορίστηκε κατόπιν δημοσιεύσεως προκηρύξεως εσωτερικού διαγωνισμού για θέση LA/3 (προκήρυξη κενής θέσεως 9192).
   Προς στήριξη των αιτημάτων του, ο προσφεύγων προβάλλει παράβαση του άρθρου 233 της Συνθήκης ΕΚ, παράβαση του άρθρου 29, παράγραφος 1, του Κανονισμού Υπηρεσιακής Καταστάσεως και παραβίαση της αρχής της μη παρακωλύσεως της σταδιοδρομίας, καθώς και της αρχής της υποχρεώσεως αιτιολογήσεως.
   Ειδικότερα, υποστηρίζει συναφώς τα εξής:
   
               —
            
            
               Ο επίδικος διορισμός πραγματοποιήθηκε χωρίς να έχει εξεταστεί προηγουμένως η υποψηφιότητα του προσφεύγοντος.
            
         
               —
            
            
               Δεν τηρήθηκε η σειρά προτεραιότητας μεταξύ των διαφόρων διαδικασιών για την πλήρωση κενών θέσεων, όπως προβλέπεται από το άρθρο 29 του Κανονισμού Υπηρεσιακής Καταστάσεως.
            
         
               —
            
            
               Η παράλειψη εκδόσεως αποφάσεως σχετικής με την υποψηφιότητα του προσφεύγοντος κατά τη διαδικασία προαγωγής/μεταθέσεως καθίσταται ακόμη σοβαρότερη στο μέτρο που η εν λόγω διαδικασία για την πλήρωση της ως άνω κενής θέσεως έχει ήδη ακυρωθεί με απόφαση της 15ης Νοεμβρίου 2000 (υπόθεση Τ-261/99, Dehon κατά Κοινοβουλίου). Ωστόσο, η εκτέλεση της αποφάσεως αυτής προϋποθέτει την επαναφορά των πραγμάτων στην κατάσταση που υπήρχε πριν από την επέλευση των γεγονότων που κρίθηκαν μη νόμιμα από τον δικαστή.